賦王立之家四梅
作者：饒節
朝代：宋

paragraphs: 化工轡六龍，風雷共推軌。
談笑却冰雪，咄嗟辦桃李。
紛紛西園英，轉眄即填委。
獨餘四種梅，冰玉自標致。
豈爭滕薛長，未與管晏比。
微風挽寒條，草木競披靡。
蠟梅異天質，芳香輩蘭芷。
多葉美無度，勝韵洗貪鄙。
紅梅拂曉粧，深淺自有體。
單白亦閑淡，冷艷照流水。
初如王謝郎，雍容各簪履。
出處豈皆同，一一竟可喜。
此花固不凡，俗眼自多瞇。
栽培或一遇，得此輒遺彼。
君家獨兼有，班壓萬紅紫。
况當頓有前，朝暾媚窗几。
我無筆五色，爲此了衆美。
安得九轉丹，暫起來陽史。